## Mazón destaca “la gestió exemplar de la Comunitat Valenciana en matèria hídrica” i reclama un pacte nacional de l’aigua que “defenga la igualtat de tots”

*** Ressalta el paper “del nostre sector agrari com a referent en l’ús eficaç i eficient de cada gota d’aigua” i destaca que “el 74 % de la nostra superfície de regadiu disposa de sistema de reg localitzat”
* Subratlla que la Generalitat ha mobilitzat 31,1 milions d’euros en modernització de sistemes de regadiu i anuncia una nova línia per valor de 8 milions d’euros provinents de fons europeus
* Destaca l’aposta del Consell per la inversió productiva a través de diferents iniciatives per a “continuar sent líders en aprofitament hídric” i avança una ajuda per a la rehabilitació de basses de reg per 2,5 milions d’euros
* Assenyala que la Comunitat Valenciana ha demostrat que “complix en reutilització, modernització de regadius i infraestructures sostenibles” i insta el Govern central que “complisca la seua part”**

**València.**

El president de la Generalitat, Carlos Mazón, ha realçat la “gestió exemplar de la Comunitat Valenciana en l’aprofitament hídric, especialment en l’ús de regadius”, al mateix temps que ha reclamat un pacte nacional de l’aigua que “defenga la igualtat i un repartiment just d’un bé que és de tots”.

Així s’ha pronunciat el cap del Consell en el marc del Dia Mundial de l’Aigua organitzat per la Federació de Comunitats de Regants de la Comunitat Valenciana (FECOREVA) a on ha entregat la medalla d’esta entitat al president de la Séquia de L’Or de València, Luis Blanch.

El president ha ressaltat el paper de la comunitat de regants “com a referent a Espanya i Europa en la utilització eficaç i eficient dels recursos hídrics” i ha realçat que “el 74 % de la nostra superfície de regadiu disposa de sistema de reg localitzat que ens permet aprofitar cada gota d’aigua”.

Durant la seua intervenció, Mazón ha assegurat que el Consell continuarà treballant amb el sector per a continuar “buscant solucions innovadores i apostant per la inversió productiva per a seguir la nostra gestió exemplar amb l’aigua”.

En este sentit, ha avançat que la Generalitat posarà en marxa enguany una “nova línia d’ajudes per a la rehabilitació de basses de reg” que estarà dotada amb 2,5 milions d’euros.

Així mateix, ha recordat altres iniciatives com la modernització de la séquia Reial del Xúquer amb una inversió de 12 milions d’euros, el programa d’ús racional de l’aigua (URA) amb 8,8 milions d’euros.

En este sentit, ha anunciat que, en les pròximes setmanes, “es publicaran les bases per a accedir a una nova línia d’ajudes de modernització per valor de 8 milions d’euros provinents de fons europeus”.

**Més de 31 milions d’euros**

“En total, estem parlant de 31,3 milions d’euros en modernització dels nostres sistemes de regadiu, la qual cosa ens situa com una administració que aposta amb fets pel sector primari” ha assegurat Carlos Mazón.

El president també ha fet referència a la posada en marxa “des del primer dia” de les obres de reparació d’infraestructures de risc afectades per les riuades i ha ressaltat la mobilització de 9,5 milions d’euros en “ajudes directes a fons perdut a 14 comunitats de regants”.

Igualment, ha recordat altres actuacions destinades al sector primari com els contractes d’emergència per valor de 30 milions d’euros per a recuperar al voltant de 200 camins rurals danyats, 4,8 milions d’euros per a les obres de reparació de la presa de Buseo i 5 milions d’euros d’ajudes de la PAC per als arrossers.

Al respecte, Mazón ha lamentat que l’executiu central “no haja dut a terme pràcticament cap actuació en l’àmbit agrícola més enllà de la valoració de danys que per obligació realitza el Consorci de Compensació d’Assegurances”.

**Reclamar el que ens correspon per justícia**

El cap del Consell ha reiterat el compromís de la Generalitat amb el sector per a continuar reclamant “un gran acord en matèria hídrica” a Espanya i ha posat l’exemple de les regles d’explotació del transvasament Xúquer-Vinalopó que va demostrar que “en matèria de gestió d’aigua la Comunitat Valenciana té raó”.

Al respecte, Mazón ha subratllat que “continuarem reclamant el que en justícia ens correspon perquè complim amb la nostra part, tant en reutilització i modernització de regadius i obres en infraestructures com en la resolució pacífica de conflictes relacionats amb l’aigua”.

D’esta manera, ha realçat “el sector primari de la Comunitat Valenciana com a part de les nostres senyes d’identitat, cultura, tradició i història que contribuïx al nostre progrés i desenrotllament”, al mateix temps que ha insistit en el compromís del Consell per “defendre la nostra agricultura i ramaderia davant el Govern central i Brussel·les”.

Així mateix, el president ha subratllat l’aposta de la Generalitat amb el sector primari amb avantatges fiscals, la rebaixa en l’impost de transmissions patrimonials per a afavorir el relleu generacional, el reforç de les assegurances agràries o la simplificació administrativa, entre altres.

Fecha: 21/03/2025